02019D2009 — SL — 18.11.2022 — 001.001

To besedilo je zgolj informativne narave in nima pravnega učinka. Institucije Unije za njegovo vsebino ne prevzemajo nobene odgovornosti. Verodostojne različice zadevnih aktov, vključno z uvodnimi izjavami, so objavljene v Uradnem listu Evropske unije. Na voljo so na portalu EUR-Lex. Uradna besedila so neposredno dostopna prek povezav v tem dokumentu

spremenjen z:









▼B

SKLEP SVETA (SZVP) 2019/2009

z dne 2. decembra 2019

o podpori prizadevanjem Ukrajine v boju proti nedovoljeni trgovini z orožjem, strelivom in eksplozivi v sodelovanju z OVSE







Člen 1

1. Namen tega sklepa je okrepiti zmogljivosti državne mejne straže Ukrajine, Ministrstva za notranje zadeve Ukrajine in državne davčne službe/državne carinske službe Ukrajine na področju boja proti nedovoljeni trgovini z orožjem, strelivom in eksplozivi v Ukrajini.

2. Na podlagi odstavka 1 so cilji tega sklepa naslednji: (a) okrepiti zmogljivosti državne mejne straže Ukrajine, Ministrstva za notranje zadeve Ukrajine in državne davčne službe/državne carinske službe Ukrajine na področju preprečevanja nedovoljene trgovine z orožjem, strelivom in eksplozivi ter boja proti taki trgovini; (b) okrepiti zmogljivosti Ministrstva za notranje zadeve Ukrajine na področju nadzora nad izdelavo in označevanjem orožja, streliva in eksplozivov ter nad vodenjem evidenc o njih, skladno s potrebami, opredeljenimi v oceni potreb; (c) okrepiti operativne zmogljivosti Ministrstva za notranje zadeve Ukrajine in nacionalne policije Ukrajine, ki temu ministrstvu poroča, na področju forenzike, analiziranja, odkrivanja, sledenja in preiskovanja nedovoljene trgovine z orožjem, strelivom in eksplozivi; (d) okrepiti zmogljivosti Ministrstva za notranje zadeve Ukrajine na področju izboljšanja zakonodajnih mehanizmov za urejanje in nadzorovanje kroženja in uporabe orožja, streliva in eksplozivov ter na področju ozaveščanja javnosti o tveganjih, povezanih z nezakonitim posedovanjem in neustrezno uporabo orožja, streliva in eksplozivov ter nedovoljeno trgovino z njimi, skladno s potrebami, opredeljenim v oceni potreb; (e) okrepiti usklajevanje in sodelovanje med organi z namenom oblikovanja strateškega pristopa ter zbiranja in analiziranja podatkov na področju preprečevanja nedovoljene trgovine z orožjem, strelivom in eksplozivi ter boja proti taki trgovini v Ukrajini, skladno s potrebami, opredeljenim v oceni potreb.

3. Na podlagi odstavka 2 Unija podpira naslednje ukrepe: (a) krepitev zadevnega normativnega in zakonodajnega okvira; (b) zbiranje, urejanje in izmenjava zadevnih podatkov, tudi razvoj in poenotenje elektronskih podatkovnih zbirk; (c) razvoj zmogljivosti zadevnih institucij; (d) usposabljanje; (e) pridobivanje specializirane opreme in infrastrukture, tudi psov, izšolanih za iskanje orožja; (f) vzpostavitev platform za okrepljeno usklajevanje med organi na nacionalni ravni in pojasnjevanje mandatov, omogočanje sodelovanja in izmenjavanje informacij; (g) ozaveščanje širše javnosti; (h) izmenjava in sodelovanje na regionalni in mednarodni ravni.

4. Upravičenci projekta so nacionalni organi Ukrajine, pristojni za preprečevanje nedovoljene trgovine z orožjem, strelivom in eksplozivi ter boj proti taki trgovini. V prvi vrsti so to naslednji nacionalni organi: državna mejna straža, Ministrstvo za notranje zadeve in nacionalna policija, ki temu ministrstvu poroča, ter državna davčna služba/državna carinska služba. Drugi pooblaščeni nacionalni organi, na primer varnostna služba Ukrajine, lahko sodelujejo v posameznih primerih.

5. Projekt je podrobno opisan v Prilogi k temu sklepu.

Člen 2

1. Za izvajanje tega sklepa je odgovoren visoki predstavnik Unije za zunanje zadeve in varnostno politiko (VP).

2. Za tehnično izvajanje projekta iz člena 1 (v nadaljnjem besedilu: projekt) je zadolžen sekretariat OVSE.

3. Sekretariat OVSE svoje naloge opravlja pod odgovornostjo VP. V ta namen se VP z njim dogovori o vsem potrebnem.

Člen 3

1. Referenčni finančni znesek za izvajanje projekta, ki ga financira Unija, je 5 151 579 EUR.

2. Odhodki, financirani z referenčnim zneskom iz odstavka 1, se upravljajo v skladu s postopki in pravili, ki veljajo za splošni proračun Unije.

3. Komisija nadzoruje, ali se odhodki iz odstavka 1 pravilno upravljajo. V ta namen s sekretariatom OVSE sklene ustrezen sporazum o financiranju. V tem sporazumu se določi, da mora sekretariat OVSE poskrbeti za prepoznavnost prispevka Unije, sorazmerno njegovemu obsegu.

4. Komisija si prizadeva sporazum o financiranju iz odstavka 3 skleniti v čim krajšem času po začetku veljavnosti tega sklepa. Svet obvesti o kakršnih koli težavah, ki pri tem nastanejo ter mu sporoči datum sklenitve sporazuma o financiranju,.

Člen 4

1. VP Svetu o izvajanju tega sklepa poroča na podlagi opisnih poročil, ki jih redno na vsake pol leta pripravi sekretariat OVSE. Ta poročila so izhodišče za ocenjevanje, ki ga izvede Svet.

2. Komisija poroča o finančnih vidikih projekta iz člena 1.

Člen 5

1. Ta sklep začne veljati na dan sprejetja.

▼M1

2. Ta sklep preneha veljati 23. januarja 2024.

▼B









PRILOGA

CELOVITI PROGRAM OVSE O PODPORI PRIZADEVANJEM UKRAJINE V BOJU PROTI NEDOVOLJENI TRGOVINI Z OROŽJEM, STRELIVOM IN EKSPLOZIVI

1. Ozadje

Ukrajina se v zadnjih letih sooča z znatnimi tveganji in izzivi na področju varnosti in zaščite, ki so povezani s širjenjem nedovoljenega orožja, streliva in eksplozivov na njenem ozemlju in preko njenih meja. Zaradi krize v Ukrajini in njeni okolici je prišlo do dodatnega poslabšanja, kar se je pokazalo v nezakonitem posedovanju in neustrezni uporabi orožja, streliva in eksplozivov ter trgovini z njimi.

Ukrajina še vedno vzbuja skrb in ostaja velik izziv z vidika strategije EU zoper nedovoljeno strelno orožje, osebno in lahko orožje ter pripadajoče strelivo (strategija EU o osebnem in lahkem orožju). V strategiji EU o osebnem in lahkem orožju je navedeno naslednje: „Zaradi trenutne nestabilnosti v vzhodni Evropi se je povečal obseg nedovoljene trgovine s strelnim orožjem v različnih državah regije, kot je Ukrajina. To pomeni znatno dolgoročno varnostno grožnjo tako za Ukrajino kot za EU. Sodelovanje med EU in Ukrajino v zvezi s tem vprašanjem je zato v skupnem interesu. EU si prizadeva za dvostransko sodelovanje z Ukrajino in drugimi državami v regiji ter sistematično vključuje boj proti nedovoljenemu osebnemu in lahkemu orožju v vsak dialog o varnostnih zadevah s partnerskimi državami v sosedstvu.“

V strategiji EU o osebnem in lahkem orožju so na splošno v zvezi z vzhodnim sosedstvom in specifično v zvezi z Ukrajino določeni naslednji ukrepi:

— „EU in njene države članice bodo v dialog o varnostnih zadevah s partnerskimi državami v sosedstvu, kot je Ukrajina, vključile boj proti trgovini s strelnim orožjem/osebnim in lahkim orožjem,

— EU in njene države članice bodo vzpostavile poti za komunikacijo med strokovnjaki EU in ukrajinskimi strokovnjaki, določile kontaktno točko, ki bo zagotavljala nemoteno sodelovanje, ozaveščale, izmenjevale dobre prakse in strokovno znanje ter opredelile potrebe po usposabljanju in druge podporne ukrepe za krepitev zmogljivosti Ukrajine na tem področju ter

— EU in njene države članice si bodo še naprej prizadevale za stalno tehnično okroglo mizo z Ukrajino, na kateri se bodo obravnavali pereča problematika nedovoljene trgovine s strelnim orožjem ter tveganja, da bi takšno orožje prišlo v roke teroristov in organiziranih kriminalnih združb.“

Na podlagi prošnje, ki jo je državna mejna straža Ukrajine podala maja 2016, je sekretariat OVSE izvedel oceno potreb za boj proti nedovoljeni trgovini z orožjem, strelivom in eksplozivi znotraj/preko ukrajinskih meja (v nadaljnjem besedilu: ocena potreb). V oceno, ki je bila objavljena aprila 2018, so bila vključena nekatera ministrstva in organi, pristojni za varnost in kazenski pregon, ki urejajo zadeve, povezane z orožjem, strelivom in eksplozivi. Ocena pa je pokazala, da je trenutno pristopanje k odkrivanju in omejevanju nedovoljene trgovine z orožjem, strelivom in eksplozivi znotraj in preko ukrajinskih meja problematično. Povečati je treba podporo v smislu razvoja človeških in tehničnih virov, jasnega razumevanja zakonodaje in medsebojnega usklajevanja na ravni organov, pa tudi podporo in sodelovanje na mednarodni ravni. V oceni so bila podana tudi izhodišča za zagotavljanja tehnične pomoči in institucionalne podpore, namenjenih razvoju zmogljivosti ukrajinskih organov v okviru prizadevanj za boj proti trgovini z orožjem, strelivom in eksplozivi na celosten in trajnosten način.

Glavna ukrajinska ministrstva in organi, pristojni za varnost in kazenski pregon, ki urejajo zadeve, povezane z orožjem, strelivom in eksplozivi, so rezultate iz ocene potrdili v okviru srečanja na visoki ravni, ki je bilo 7. junija 2018 v Kijevu. Vnovič je bilo izpostavljeno, da predstavlja nedovoljena trgovina z orožjem, strelivom in eksplozivi nedvoumno grožnjo tako za sedanjost kot za prihodnost in da so zaveze o izboljšanju razmer na terenu še vedno veljavne. V sklopu tega je bil potrjen tudi časovni načrt, oblikovan na podlagi ocene potreb, ki naj bi podpiral enotno, celovito in na sodelovanju temelječe pristopanje k učinkovitemu razvoju zmogljivosti in delovanju sistema za boj proti nedovoljeni trgovini z orožjem, strelivom in eksplozivi v Ukrajini.

Isti organi so v okviru drugega srečanju na visoki ravni, ki je bilo 12. marca 2019 v Kijevu, jasno nakazali, da je bil pri obravnavanju izzivov, dejanskih potreb in pobud v zvezi z bojem proti nedovoljeni trgovini z orožjem, strelivom in eksplozivi v Ukrajini in preko njenih meja dosežen določen napredek. Ob tej priložnosti so bile sprejete tudi nacionalne in mednarodne zaveze za okrepitev tozadevnih ukrepov.

Nekatera ministrstva in organi, pristojni za varnost in kazenski pregon, so v pisni obliki uradno izrazili zanimanje in zaprosili za sodelovanje s sekretariatom OVSE v okviru podpiranja prizadevanj države v boju proti nedovoljeni trgovini z orožjem, strelivom in eksplozivi, in sicer maja 2016 državna mejna straža Ukrajine, julija 2018 državna davčna služba/državna carinska služba Ukrajine in marca 2019 Ministrstvo za notranje zadeve Ukrajine. Nadalje so se ta ministrstva in organi obrnili na koordinatorja projektov OVSE v Ukrajini glede podpore za praktično izvajanje projektnih dejavnosti tudi do sredine septembra 2019.

2. Splošni cilj

Okrepiti zmogljivosti ukrajinskih organov na področju preprečevanja nedovoljene trgovine z orožjem, strelivom in eksplozivi ter boja proti taki trgovini.

3. Opis ukrepa

Ukrep temelji na ugotovitvah in priporočilih iz ocene potreb za boj proti nedovoljeni trgovini z orožjem, strelivom in eksplozivi znotraj/preko ukrajinskih meja, izvedene v sekretariatu OVSE. Nadalje je bil v odziv na jasne prošnje za sodelovanje in pomoč, ki so jih na sekretariat OVSE in koordinatorja projektov v Ukrajini naslovili državna mejna straža Ukrajine, državna davčna služba Ukrajine in Ministrstvo za notranje zadeve Ukrajine, še izpopolnjen. Prošnjam so sledila obsežna tehnična posvetovanja med OVSE in omenjenimi državnimi akterji.

OVSE je v tesnem sodelovanju z zadevnimi ukrajinskimi organi pripravila tri projekte za obravnavo različnih vidikov njihovih mandatov, povezanih z bojem proti nedovoljeni trgovini z orožjem, strelivom in eksplozivi. Projekti so združeni v enoten celovit program za okrepitev splošne varnosti in zaščite v Ukrajini. S programom se podpira strategija EU zoper nedovoljeno strelno orožje, osebno in lahko orožje ter pripadajoče strelivo (2018), zlasti ukrepi v vzhodnem sosedstvu.

3.1 Projekt 1: Podpiranje državne mejne straže Ukrajine pri preprečevanju nedovoljene trgovine z orožjem, strelivom in eksplozivi ter boju proti taki trgovini

3.1.1 Cilj

Cilj projekta je državni mejni straži Ukrajine pomagati, da poveča zmogljivosti za preprečevanje nedovoljene trgovine z orožjem, strelivom in eksplozivi ter za boj proti taki trgovini.

3.1.2 Opis

državna mejna straža je eden od organov preprečevanja, odkrivanja in preiskovanja kaznivih dejanj v Ukrajini, ki so pooblaščeni za boj proti nedovoljeni trgovini z orožjem, strelivom in eksplozivi. Odgovorna je za zagotavljanje nedotakljivosti državnih meja in zaščito suverenih pravic Ukrajine v njeni izključni (morski) ekonomski coni.

Cilj projekta je (a) z usposabljanjem ter razvojem tehničnih in operativnih zmogljivosti za preprečevanje nedovoljene trgovine z orožjem, strelivom in eksplozivi in boj proti taki trgovini ter (b) s prenosom dobrih praks na mednarodni ravni in izmenjavo informacij, zlasti v zvezi z državami članicami EU, zahodnobalkanskimi partnerji in državami v sosedstvu, obravnavati potrjene vrzeli v zmogljivostih v okviru državne mejne straže.

3.1.3 Pričakovani rezultat

Rezultat 1: okrepljene zmogljivosti državne mejne straže za preprečevanje nedovoljene trgovine z orožjem, strelivom in eksplozivi ter boj proti taki trgovini.

Kazalniki:

— izboljšane (organizacijske in tehnične) sposobnosti (vključno z znanjem) osebja državne mejne straže, kot upravičenke projekta, v zadevnih ustanovah za izobraževanje in usposabljanje, enotah za analitiko in preiskovanje ter operativnih enotah v podporo preprečevanju nedovoljene trgovine z orožjem, strelivom in eksplozivi in boju proti taki trgovini ter za uporabo pri njihovih rednih delovnih procesih,

— ukrepi sodelovanja in mreženje strokovnjakov – v nacionalnem, podregionalnem in mednarodnem kontekstu – kot prispevek k interoperabilnosti med upravičenci projekta in njihovimi partnerji in za uporabo pri rednih delovnih procesih ustreznih enot in institucij v sklopu upravičencev projekta,

— dokumentirane ugotovitve iz ocen in pristopi k upravljanju kakovosti krožijo med deležniki v okviru projekta (upravičenci projekta – primarnimi in sekundarnimi, donatorsko skupnostjo in OVSE), ki jih uporabljajo v praksi in upoštevajo za namene krepitve zmogljivosti.

3.1.4 Dejavnosti

3.1.4.1 Celovit program usposabljanja na področju preprečevanja nedovoljene trgovine z orožjem, strelivom in eksplozivi ter boju proti taki trgovini, namenjen državni mejni straži, skladno s potrebami, opredeljenimi v oceni potreb

Dejavnost bo vključevala:

— celovit program usposabljanja na področju preprečevanja nedovoljene trgovine z orožjem, strelivom in eksplozivi ter boju proti taki trgovini na dveh ravneh: (a) razvijanje in krepitev zahtevanega znanja, veščin in nazorov pri inštruktorjih in izobraževalcih, tj. pristop trapin-teh-Krainer (usposabljanje izvajalcev usposabljanj), in (b) razvijanje in krepitev strokovnega znanja na hišnih področjih, kot so analiza tveganja in profiliranje, analiza kaznivih dejanj ter uvedba novih tehničnih sredstev, tehnologij in postopkov in posodobitev obstoječih.

3.1.4.2 Program pomoči v obliki opreme v sklopu preprečevanja nedovoljene trgovine z orožjem, strelivom in eksplozivi ter boja proti taki trgovini, namenjen državni mejni straži, skladno s potrebami, opredeljenimi v oceni potreb

Ta dejavnost bo vključevala:

— zagotavljanje omejene količine neprenosne in prenosne opreme ter drugih vrst tehničnih sredstev in tehnologij v podporo testiranju, ocenjevanju in uvajanju novih tehnoloških in postopkovnih rešitev pri odkrivanju nedovoljene trgovine z orožjem, strelivom in eksplozivi. Opremo bodo dobile izbrane organizacijske strukture v sklopu državne mejne straže, in sicer enote za nadzor meje (osredotočene na severno in severozahodno Ukrajino), strukture poveljevanja in izobraževalne ustanove. Poleg tega je dejavnost del celovitega programa usposabljanja, tj. iz nje izhaja širša pobuda trapin-nad-Egiptu (usposabljanje in oprema), namenjena državni mejni straži. Zagotovljena oprema bo v skladu s potrebami, opredeljenimi v oceni potreb.

3.1.4.3 Program pomoči v obliki službenih psov v okviru preprečevanja nedovoljene trgovine z orožjem, strelivom in eksplozivi ter boja proti taki trgovini, namenjen državni mejni straži, skladno s potrebami, opredeljenimi v oceni potreb

Ta dejavnost bo vključevala:

— organiziranje izmenjav, da se zadevno strokovno osebje in izobraževalci v sklopu državne mejne straže seznanijo z mednarodnimi izkušnjami in dobrimi praksami na področju uporabe službenih psov v boju proti nedovoljeni trgovini z orožjem, strelivom in eksplozivi, in da se podpre mreženje strokovnjakov, ter

— pregledovanje in posodabljanje metodologij usposabljanja in operativnih postopkov pri uporabi službenih psov v boju proti nedovoljeni trgovini z orožjem, strelivom in eksplozivi.

3.2 Projekt 2: Podpiranje Ministrstva za notranje zadeve Ukrajine in nacionalne policije Ukrajine, ki temu ministrstvu poroča, pri preprečevanju nedovoljene trgovine z orožjem, strelivom in eksplozivi ter boju proti taki trgovini.

3.2.1 Cilj

Cilj projekta je Ministrstvu za notranje zadeve Ukrajine in nacionalni policiji Ukrajine, ki temu ministrstvu poroča, pomagati pri preprečevanju nedovoljene trgovine z orožjem, strelivom in eksplozivi ter boju proti taki trgovini.

3.2.2 Opis

Ministrstvo za notranje zadeve je eden od ključnih nacionalnih organov v Ukrajini, ki ureja in nadzira dovoljeno uporabo orožja, streliva in eksplozivov, pa tudi izvaja operativne in usklajevalne ukrepe pri preprečevanju nedovoljene trgovine z orožjem, strelivom in eksplozivi ter boju proti taki trgovini bodisi neposredno bodisi prek podrejenih organov.

S projektom se preverjene pomanjkljivosti zmogljivosti v okviru ministrstva za notranje zadeve pri učinkovitem preprečevanju nedovoljene trgovine z orožjem, strelivom in eksplozivi ter boju proti taki trgovini obravnavajo tako, da se podpirajo izboljšave: (a) zmogljivosti ministrstva na področju nadzora nad zakonito izdelavo in označevanjem orožja, streliva in eksplozivov ter nad vodenjem evidenc o njih; (b) operativnih zmogljivosti ministrstva na področju forenzike, analiziranja, odkrivanja in preiskovanja nedovoljene trgovine z orožjem, strelivom in eksplozivi; (c) zakonodajnih mehanizmov ministrstva za urejanje in nadzorovanje zakonitega kroženja in uporabe orožja, streliva in eksplozivov ter za ozaveščanje javnosti o nezakonitem posedovanju in neustrezni uporabi orožja, streliva in eksplozivov ter nedovoljeni trgovini z njimi, pa tudi (d) mehanizmov ministrstva za usklajevanje in sodelovanje z drugimi pristojnimi nacionalnimi organi v podporo skupnim strateškim in operativnim pristopom na področju preprečevanja nedovoljene trgovine z orožjem, strelivom in eksplozivi ter boja proti taki trgovini.

3.2.3 Pričakovani rezultati

Rezultat 1: okrepljene zmogljivosti Ministrstva za notranje zadeve Ukrajine na področju nadzora nad izdelavo in označevanjem orožja, streliva in eksplozivov ter nad vodenjem evidenc o njih, skladno s potrebami, opredeljenimi v oceni potreb.

Kazalniki:

— spremembe in predlogi k nacionalnemu zakonodajnemu okviru, uredbam in upravnim postopkom Ministrstva za notranje zadeve na področju nadzora nad izdelavo in označevanjem orožja, streliva in eksplozivov ter nad vodenjem evidenc o njih v Ukrajini,

— spremembe in predlogi k nacionalnemu zakonodajnemu okviru, uredbam in upravnim postopkom Ministrstva za notranje zadeve na področju nedovoljene izdelave strelnega orožja z uporabo 3D tiskanih delov, nedovoljene ponovne usposobitve onesposobljenega strelnega orožja, obrtne proizvodnje strelnega orožja in nedovoljene predelave plašilnih ali signalnih pištol, zasnovanih za manevrsko strelivo, ali flobertovk,

— enotni elektronski klasifikator orožja, streliva in eksplozivov, oblikovan, preizkušen in reguliran za uporabo v okviru Ministrstva za notranje zadeve in drugih zainteresiranih vladnih subjektov ter vključen v register orožja, streliva in eksplozivov, ki ga vodi ministrstvo.

Rezultat 2: okrepljene operativne zmogljivosti Ministrstva za notranje zadeve in nacionalne policije Ukrajine na področju forenzike, analiziranja, odkrivanja, sledenja in preiskovanja nedovoljene trgovine z orožjem, strelivom in eksplozivi.

Kazalniki:

— izboljšane politične, operativne in tehnične zmogljivosti v zvezi z nedovoljeno trgovino z orožjem, strelivom in eksplozivi ter boljše znanje, veščin in nazorov osebja Ministrstva za notranje zadeve v zvezi s forenzičnim delom, tudi na področju sledenja zaseženega strelnega orožja in za uporabo pri rednih delovnih procesih,

— izboljšane politične, operativne in tehnične zmogljivosti nacionalne policije Ukrajine na področju boja proti nedovoljeni trgovini z orožjem, strelivom in eksplozivi ter odkrivanja take trgovine, vključno z improviziranimi eksplozivnimi napravami in nedovoljenimi eksplozivnimi materiali, ter boljše znanje, veščine in nazori osebja nacionalne policije v okviru rednih delovnih procesov.

Rezultat 3: okrepljene zmogljivosti Ministrstva za notranje zadeve Ukrajine na področju izboljšanja zakonodajnih mehanizmov za urejanje in nadzorovanje kroženja in uporabe orožja, streliva in eksplozivov ter na področju ozaveščanja javnosti o tveganjih, povezanih z nezakonitim posedovanjem in neustrezno uporabo orožja, streliva in eksplozivov ter nedovoljeno trgovino z njimi, skladno s potrebami, opredeljenim v oceni potreb.

Kazalniki:

— jasno razumevanje dojemanja, potreb in razmišljanja v ukrajinski družbi in ciljnih skupinah glede urejanja in nadziranja kroženja in uporabe strelnega orožja in drugih vprašanj v zvezi z orožjem, strelivom in eksplozivi,

— boljša ozaveščenost ukrajinskih državljanov o tveganjih, povezanih z nezakonitim posedovanjem in neustrezno uporabo orožja, streliva in eksplozivov ter nedovoljeno trgovino z njimi, kot posledica kampanj ozaveščanja javnosti,

— celovita ocena nacionalnega zakonodajnega okvira za urejanje in nadzorovanje kroženja in uporabe orožja, streliva in eksplozivov in analiza vrzeli tega okvira,

— spremembe in predlogi k nacionalnemu zakonodajnemu okviru za urejanje in nadzorovanje kroženja in uporabe orožja, streliva in eksplozivov.

Rezultat 4: okrepljeno usklajevanje in sodelovanje med organi z namenom oblikovanja strateškega pristopa ter zbiranja in analiziranja podatkov na področju preprečevanja nedovoljene trgovine z orožjem, strelivom in eksplozivi ter boja proti taki trgovini v Ukrajini, skladno s potrebami, opredeljenim v oceni potreb.

Kazalniki:

— učinkovito izvajanje mehanizmov usklajevanja in sodelovanja, ki prispevajo k usklajenemu načrtovanju, razvoju, izvajanju (vključno s spremljanjem in nadzorovanjem) in ocenjevanju skupnega strateškega pristopa,

— učinkovita uvedba in uporaba usklajenih nacionalnih statističnih kazalnikov o nedovoljeni trgovini z orožjem, strelivom in eksplozivi v Ukrajini,

— priporočila za izboljšanje usklajevanja in sodelovanje med organi na področju nadzora nad osebnim in lahkim orožjem, predložena nacionalnemu organu za usklajevanje in oblikovana v okviru tega projekta,

— izboljšane analitične zmogljivosti in institucionalizirana analiza podatkov o nedovoljenem strelnem orožju.

3.2.4 Dejavnosti

3.2.4.1 Spodbujanje in prenos mednarodnih in evropskih standardov in dobrih praks za nadzor nad izdelavo in označevanjem orožja, streliva in eksplozivov ter nad vodenjem evidenc o njih v Ukrajini, tudi v zvezi s preprečevanjem nedovoljene izdelave orožja, streliva in eksplozivov, med drugim na podlagi nedovoljene ponovne usposobitve, predelave ali drugih metod

Ta dejavnost bo vključevala:

— zagotavljanje enega prilagojenega specialističnega usposabljanja za oblikovalce politik in vodilne strokovnjake z Ministrstva za notranje zadeve Ukrajine, vključno z oddelkom za izdajanje dovoljenj, znanstvenim in raziskovalnim centrom za kriminal in kriminologijo, nacionalno policijo in drugimi organi kazenskega pregona, ter

— študijo izvedljivosti glede označevanja strelnega orožja v ukrajinskih organih kazenskega pregona in v zasebni lasti s posebnim poudarkom na označevanju v postprodukciji in pri uvozu.

3.2.4.2 Razvoj in uvedba enotnega elektronskega klasifikatorja za orožje, strelivo in eksplozive ter njegova vključitev v register orožja, streliva in eksplozivov

Ta dejavnost bo vključevala:

— razvoj in preskušanje enotnega elektronskega klasifikatorja za orožje, strelivo in eksplozive ter

— tehnično podporo uvedbi in usposabljanju za enotni elektronski klasifikator za orožje, strelivo in eksplozive ter njegovo vključitev v register orožja, streliva in eksplozivov, ki ga vodi Ministrstvo za notranje zadeve (do 25 usposabljanj).

3.2.4.3 Spodbujanje dobrih praks in prenosa znanja na področju forenzike in preiskav nedovoljene trgovine z orožjem, strelivom in eksplozivi

Ta dejavnost bo vključevala:

— zagotavljanje dveh prilagojenih specialističnih usposabljanj za vodilne strokovnjake z Ministrstva za notranje zadeve Ukrajine, vključno z znanstvenim in raziskovalnim centrom za kriminal in kriminologijo ter nacionalno policijo in drugimi organi kazenskega pregona, kot sta državna carinska služba in državno tožilstvo. Okvirni seznam usposabljanj bo vključeval: zahteve in tehnike za označevanje uvoženega strelnega orožja; zavarovanje kraja kaznivega dejanja (policijske službe, ki so prve na kraju dogodka); preiskovanje kraja kaznivega dejanja ter zavarovanje, pakiranje in preiskovanje dokazov (kriminalistični tehniki); podpiranje domačega in mednarodnega sledenja (laboratorijski tehniki) ter razvijanje, razumevanje in širjenje balističnih obveščevalnih podatkov v zvezi s kriminalom, povezanim s strelnim orožjem.

3.2.4.4 Spodbujanje dobrih praks in prenosa znanja ter program pomoči v obliki opreme na področju boja proti nedovoljeni trgovini z orožjem, strelivom in eksplozivi ter odkrivanja take trgovine, namenjen nacionalni policiji Ukrajine

Ta dejavnost bo vključevala:

— zagotavljanje enega prilagojenega specialističnega usposabljanja za vodilne strokovnjake z nacionalne policije in drugih organov preprečevanja, odkrivanja in preiskovanja kaznivih dejanj, kot so državna mejna straža in državna davčna služba/državna carinska služba Ukrajine, ter povezovanje z evropsko mrežo nacionalnih organov kazenskega pregona na področju strelnega orožja v sklopu EMPACT ter

— javna naročila omejenih zalog tehnične opreme za kriminalistične preiskovalne enote nacionalne policije Ukrajine v podporo novim metodologijam in tehnološkim rešitvam na področju boja proti nedovoljeni trgovini z orožjem, strelivom in eksplozivi ter odkrivanja take trgovine.

3.2.4.5 Javnomnenjska raziskava, študija o odnosu javnosti do tega vprašanja ter komunikacijske kampanje in kampanje ozaveščanja javnosti o tveganjih, povezanih z nedovoljenim posedovanjem in neustrezno uporabo orožja, streliva in eksplozivov ter nedovoljeno trgovino z njimi, izvedene na ravni države

Ta dejavnost bo vključevala:

— izvajanje raziskav in analiz javnega mnenja o nezakonitem posedovanju, neustrezni uporabi orožja, streliva in eksplozivov ter nedovoljeni trgovini z njimi,

— poglobljeno študijo o odnosu javnosti do tega vprašanja, z razpravami ciljnih skupin o nezakonitem posedovanju, neustrezni uporabi orožja, streliva in eksplozivov ter nedovoljeni trgovini z njimi ter

— komunikacijske kampanje in kampanje ozaveščanja javnosti o zakonski ureditvi ter tveganjih, povezanih z nezakonitim posedovanjem in neustrezno uporabo orožja, streliva in eksplozivov ter nedovoljeno trgovino z njimi in analizo vpliva.

3.2.4.6 Spodbujanje izboljšanja zakonodajnih mehanizmov za urejanje in nadzorovanje kroženja in uporabe orožja, streliva in eksplozivov ter njihovega izvajanja

Ta dejavnost bo vključevala:

— celovito oceno obstoječe zakonodaje in predpisov o upravljanju in nadzorovanju kroženja in uporabe orožja, streliva in eksplozivov, vključno z mednarodnimi sporazumi in zakonodajami, in analizo vrzeli na tem področju, podporo prevajanju ter oceno praktičnega izvajanja ter

— zagotavljanje strokovne pomoči pri oblikovanju in pripravi zakonodaje za urejanje in nadzor kroženja in uporabe orožja, streliva in eksplozivov, pa tudi morebitno usklajevanje zakonodaje in regulativnih vprašanj z mednarodnimi predpisi in standardi, ki so pomembni za Ukrajino.

3.2.4.7 Spodbujanje razvoja strateškega pristopa k preprečevanju nedovoljene trgovine z orožjem, strelivom in eksplozivi ter boju proti taki trgovini v Ukrajini

Ta dejavnost bo vključevala:

— ozaveščanje, svetovanje in strokovno podporo za ustanovitev stalnega nacionalnega usklajevalnega organa na področju nadzora nad osebnim in lahkim orožjem, ki bo sestavljen iz ustreznih pooblaščenih nacionalnih organov v Ukrajini (6 uradnih sestankov); nacionalni usklajevalni organ se bo razvil s tem projektom, predsedovalo pa mu bo Ministrstvo za notranje zadeve Ukrajine, ter

— organizacijo in vzdrževanje registrov vseh pobud v zvezi z osebnim in lahkim orožjem v Ukrajini, vključno s sredstvi donatorske skupnosti.

3.2.4.8 Spodbujanje razvoja sistema za zbiranje, analizo in razširjanje podatkov med organi v zvezi z nedovoljenim lastništvom in neustrezno uporabo orožja, streliva in eksplozivov ter nedovoljeno trgovino z njimi

Ta dejavnost bo vključevala:

— spodbujanje skupne metodologije za zbiranje, organizacijo, primerjavo in uporabo uradnih statističnih podatkov, skupnih in medsebojno primerljivih kazalnikov uspešnosti ter skupnega formata, potrebnega za avtomatizirano izmenjavo informacij o nedovoljenem lastništvu in neustrezni uporabi orožja, streliva in eksplozivov ter nedovoljeni trgovini z njimi, ter

— zagotavljanje dveh usposabljanj o zbiranju in analizi podatkov, vključno z oceno tveganja in oceno ogroženosti,

— zagotavljanje pomoči pri pripravi analitičnega poročila o metodah trgovanja in poteh za trgovino, oblikovanega na podlagi zbranih podatkov ukrajinskih organov,

— spodbujanje ločenega zbiranja podatkov in izmenjave podatkov med ustreznimi pooblaščenimi nacionalnimi organi.

3.3 Projekt 3: Podpiranje državne davčne službe/državne carinske službe Ukrajine na področju preprečevanja nedovoljene trgovine z orožjem, strelivom in eksplozivi ter boja proti taki trgovini

3.3.1 Cilj

Cilj projekta je državni davčni službi/državni carinski službi Ukrajine pomagati, da poveča zmogljivosti za preprečevanje nedovoljene trgovine z orožjem, strelivom in eksplozivi ter boj proti taki trgovini.

3.3.2 Opis

Državna davčna služba/državna carinska služba Ukrajine je pooblaščena za preprečevanje in preganjanje tihotapljenja ter za boj proti kršitvam carinskih predpisov na mejnih prehodih čez državno mejo Ukrajine, na ozemlju morskih in rečnih pristanišč, letališčih, železniških postajah in drugih krajih, ki jih določa carinski zakonik Ukrajine. To vključuje ukrepe za preprečevanje nedovoljene trgovine z orožjem, strelivom in eksplozivi ter boj proti taki trgovini.

Cilj projekta je odpraviti potrjene vrzeli v okviru državne davčne službe (a) na področju usposabljanja ter tehničnih in operativnih zmogljivosti za boj proti nedovoljeni trgovini z orožjem, strelivom in eksplozivi ter (b) na področju prenosa dobrih praks na mednarodni ravni in izmenjave informacij, zlasti v zvezi z državami članicami EU, zahodnobalkanskimi partnerji in državami v sosedstvu.

3.3.3 Pričakovani rezultati

Rezultat 1: okrepljene zmogljivosti državne davčne službe/državne carinske službe Ukrajine na področju preprečevanja nedovoljene trgovine z orožjem, strelivom in eksplozivi ter boja proti taki trgovini.

Kazalniki:

— izboljšane sposobnosti osebja upravičenk projekta v zadevnih ustanovah za izobraževanje in usposabljanje, enotah za analitiko in preiskovanje ter operativnih enotah v podporo preprečevanju nedovoljene trgovine z orožjem, strelivom in eksplozivi in boju proti taki trgovini ter za uporabo pri rednih delovnih procesih,

— izboljšane organizacijske in tehnične sposobnosti osebja upravičenk projekta v zadevnih ustanovah za izobraževanje in usposabljanje, enotah za analitiko in preiskovanje ter operativnih enotah v podporo boju proti nedovoljeni trgovini z orožjem, strelivom in eksplozivi ter za uporabo pri rednih delovnih procesih,

— ukrepi sodelovanja in mreženje strokovnjakov – v nacionalnem, podregionalnem in mednarodnem kontekstu – kot prispevek k interoperabilnosti med upravičenci projekta in njihovimi partnerji in za uporabo pri rednih delovnih procesih ustreznih enot in institucij upravičenke projekta,

— dokumentirane ugotovitve iz ocen in pristopi k upravljanju kakovosti krožijo med deležniki v okviru projekta (upravičenci projekta – primarnimi in sekundarnimi, donatorsko skupnostjo in OVSE), ki jih uporabljajo v praksi in upoštevajo za namene krepitve zmogljivosti.

3.3.4 Dejavnosti

3.3.4.1 Celovit program usposabljanja na področju boja proti nedovoljeni trgovini z orožjem, strelivom in eksplozivi, namenjen državni davčni službi/državni carinski službi, skladno s potrebami, opredeljenimi v oceni potreb

Ta dejavnost bo vključevala:

— celovit program usposabljanja na področju preprečevanja nedovoljene trgovine z orožjem, strelivom in eksplozivi ter boja proti taki trgovini na dveh ravneh: (a) razvijanje in krepitev zahtevanega znanja, veščin in nazorov pri inštruktorjih in izobraževalcih, tj. pristop train-the-trainer (usposabljanje izvajalcev usposabljanj), in (b) razvijanje in krepitev strokovnega znanja na nišnih področjih, kot so kršitve carinskih predpisov, ekipe službenih psov ter usposabljanja na področju novih in posodobljenih tehničnih sredstev, tehnologij in postopkov.

3.3.4.2 Program pomoči v obliki opreme v sklopu preprečevanja nedovoljene trgovine z orožjem, strelivom in eksplozivi ter boja proti taki trgovini, namenjen državni davčni službi/državni carinski službi, skladno s potrebami, opredeljenimi v oceni potreb

Ta dejavnost bo vključevala:

— zagotavljanje omejene količine neprenosne in prenosne opreme ter drugih vrst tehničnih sredstev in tehnologij v podporo testiranju, ocenjevanju in uvajanju novih tehnoloških in postopkovnih rešitev pri odkrivanju nedovoljene trgovine z orožjem, strelivom in eksplozivi. Oprema bo zagotovljena izbranim organizacijskim strukturam v glavnem aparatu državne davčne službe/državne carinske službe, teritorialnim organom (osredotočenih na severno, severozahodno in zahodno Ukrajino) ter specializiranim oddelkom. Poleg tega je dejavnost nemoteče vključena v celovit program usposabljanja, tj. iz nje izhaja širša pobuda train-and-equip (usposabljanje in oprema), namenjena državni davčni službi/državni carinski službi, ter

— tehnično podporo izvajanju in prilagajanju programa usposabljanja ter njegovi vključitvi v redne programe usposabljanja.

3.3.4.3 Program pomoči v obliki službenih psov v okviru preprečevanja nedovoljene trgovine z orožjem, strelivom in eksplozivi ter boja proti taki trgovini, namenjen državni davčni službi/državni carinski službi

Ta dejavnost bo vključevala:

— organiziranje izmenjav, da se zadevno strokovno osebje in izobraževalci v sklopu državne davčne službe/državne carinske službe seznanijo z mednarodnimi izkušnjami in dobrimi praksami na področju uporabe službenih psov v boju proti nedovoljeni trgovini z orožjem, strelivom in eksplozivi, in da se podpre mreženje strokovnjakov,

— pregledovanje in posodabljanje metodologij usposabljanja in operativnih postopkov pri uporabi službenih psov pri preprečevanju nedovoljene trgovine z orožjem, strelivom in eksplozivi ter boju proti taki trgovini,

— tehnično podporo usposabljanju in mobilnim rešitvam v podporo operacijam s službenimi psi pri preprečevanju nedovoljene trgovine z orožjem, strelivom in eksplozivi ter boju proti taki trgovini.

4. Vodenje projektov in upravna podpora za izvajanje ukrepa

Namensko osebje zadevnega projekta v sekretariatu OVSE in v uradu koordinatorja projektov OVSE v Ukrajini bo usklajevalo in upravljalo izvajanje ukrepa in z njim povezanih projektnih dejavnosti iz poglavja 3. Namensko osebje projekta – organizirano v ekipah za vodenje in izvajanje projektov – bo še naprej podpiralo razvoj okvira sodelovanja med ukrajinskimi partnerji ter sodelovanje in usklajevanje z mednarodno skupnostjo.

Namensko osebje projekta bo izvajalo naslednje naloge:

— upravljanje projektov v vseh fazah projektnega cikla,

— izvajanje vsakodnevnega finančnega nadzora nad projekti,

— zagotavljanje tehničnega in pravnega strokovnega znanja v podporo pri javnih naročilih v okviru projektov,

— povezovanje in usklajevanje z drugimi mednarodnimi organizacijami in programi,

— zagotavljanje kakovosti in nadzora nad kakovostjo rezultatov odobrenih projektov,

— podpiranje ukrajinskih organov na področju razvoja novih nacionalnih ukrepov za krepitev zmogljivosti in skupnih prizadevanj pri preprečevanju nedovoljene trgovine z orožjem, strelivom in eksplozivi ter boju proti taki trgovini.

5. Spol

Za večjo učinkovitost politik nadzora nad orožjem, strelivom in eksplozivi in da bi njihovo izvajanje prineslo več varnosti tako ženskam kot moškim, bo v ukrepe, podprte s tem sklepom, vključen tudi vidik spolov, ki bo zastopan pri tehničnem svetovanju in zagotavljanju strokovne podpore, izdelavi strokovnih produktov in usposabljanju.

6. Upravičenci

Neposredni upravičenci ukrepa bodo nacionalni organi Ukrajine, pristojni za preprečevanje nedovoljene trgovine z orožjem, strelivom in eksplozivi ter boj proti taki trgovini. V prvi vrsti so to naslednji nacionalni organi: Ministrstvo za notranje zadeve Ukrajine, vključno s strokovnimi službami in službami za izdajanje dovoljenj, nacionalno policijo Ukrajine, državno mejno stražo in državno davčno službo/državno carinsko službo. Drugi pooblaščeni nacionalni organi, na primer varnostna služba Ukrajine, bodo lahko sodelovali v posameznih primerih.

Posredni upravičenci ukrepa bodo prebivalci Ukrajine in njenega evropskega sosedstva, ki so ogroženi zaradi uporabe nedovoljenega orožja, streliva in eksplozivov pri kriminalnih dejavnostih in terorizmu ter zaradi njegove nasilne neustrezne uporabe.

Tudi EU in njene države članice bodo posredne upravičenke projekta, saj bodo lahko uporabljale povratne informacije o odkritih poteh za nedovoljeno trgovino z orožjem, ki jih bodo prejemale od ukrajinskih organov.

7. Prepoznavnost Unije

OVSE sprejme vse ustrezne ukrepe, s katerimi javnost opozarja, da je zadevno dejavnost financirala Unija. Ti ukrepi se bodo izvajali v skladu s priročnikom Komisije o komunikaciji in prepoznavnosti v okviru zunanjega delovanja Evropske unije. OVSE bo tako zagotovila prepoznavnost prispevka Unije z ustreznim trženjem in oglaševanjem, pri čemer bo izpostavljena vloga Unije in bosta zagotovljena preglednost njenih ukrepov in informiranost o razlogih za sklep, podpori Unije sklepu in rezultatih te podpore. Na gradivu, pripravljenem v okviru projekta, bo na vidnem mestu prikazana zastava Evropske unije v skladu s smernicami Unije za ustrezno uporabo in prikaz zastave.

Glede na to, da so načrtovane dejavnosti zelo različnega obsega in narave, se bodo uporabila različna promocijska orodja, med drugim tradicionalni mediji; spletišča; družbeni mediji ter informacijsko in promocijsko gradivo, vključno z infografikami, brošurami, glasili, sporočili za javnost in drugim, po potrebi. Objave, javni dogodki, kampanje, oprema in gradbena dela, izvedeni na podlagi javnih naročil v okviru projekta, bodo ustrezno označeni. Da bi z ozaveščanjem različnih nacionalnih vlad in javnosti, mednarodne skupnosti, lokalnih in mednarodnih medijev dosegli še večji učinek, bo vsaka ciljna skupina projekta nagovorjena v ustreznem jeziku.

8. Trajanje

Na podlagi izkušenj pri izvajanju Sklepa (SZVP) 2017/1424 in ob upoštevanju obsežnosti ukrepa, števila upravičencev, pa tudi števila in kompleksnosti načrtovanih dejavnosti, naj bi izvedba trajala okvirno 36 mesecev.

9. Subjekt, zadolžen za tehnično izvajanje

Tehnično izvajanje tega sklepa bo zaupano Centru za preprečevanje konfliktov v sklopu sekretariata OVSE in koordinatorju projektov OVSE v Ukrajini. OVSE bo dejavnosti v okviru tega sklepa izvajala ob usklajevanju in sodelovanju z drugimi mednarodnimi organizacijami in agencijami, zlasti za zagotavljanje učinkovitih sinergij in v izogib podvajanju dejavnosti.

10. Usmerjevalni odbor

V usmerjevalnem odboru za ta projekt bodo predstavniki visokega predstavnika, delegacije EU v Kijevu in subjekta, zadolženega za izvajanje, iz točke 6 te priloge. Subjekt, zadolžen za izvajanje, ki mu bo pri nalogi pomagal usmerjevalni odbor, bo skrbel za to, da se bo projekt izvajal usklajeno z drugo povezano pomočjo EU Ukrajini, kot so strategija za integrirano upravljanje meja (ki jo podpira evropski sosedski instrument, za katerega je zadolžena Komisija), regionalno sodelovanje z Zahodnim Balkanom na področju nadzora nad osebnim in lahkim orožjem, ki ga izvaja UNDP/SEESAC (v skladu s sklepoma Sveta (SZVP) 2018/1788 ( 1 ) in (SZVP) 2016/2356 ( 2 )), sodelovanje organov preprečevanja, odkrivanja in preiskovanja kaznivih dejanj EU in UA na področju trgovine s strelnim orožjem (ki ga podpirajo GD Komisije za migracije in notranje zadeve, Europol in EMPACT za področje strelnega orožja), delo organizacije Conflict Armament Research v Ukrajini (v skladu s Sklepom Sveta (SZVP) 2017/2283 ( 3 )), skupne misije EU v okviru skupne varnostne in obrambne politike EUAM Ukraine in EUBAM Moldavija in Ukrajina ter njihove podporne dejavnosti za nadzor meja ter delo Mednarodne organizacije za migracije na področju razoroževanja, demobilizacije in ponovnega vključevanja nekdanjih borcev (ki ga podpira instrument Komisije za prispevanje k stabilnosti in miru). Usmerjevalni odbor bo na sestanke redno vabil predstavnike ukrajinskih vladnih partnerjev. Usmerjevalni odbor lahko povabi tudi predstavnike subjektov, vključenih v projekte v Ukrajini, ki imajo podoben ali povezan cilj. Usmerjevalni odbor bo redno in vsaj vsakih šest mesecev pregledal izvajanje tega sklepa, pri čemer bo uporabil tudi elektronska sredstva sporazumevanja.

11. Poročanje

Opisno in finančno poročanje bo pokrivalo celoten ukrep, opisan v zadevnem posebnem sporazumu o prispevku in pripadajočem proračunu, ne glede na to, ali bo ukrep v celoti financiran ali sofinanciran na podlagi tega sklepa.